Diari Oficial de la Generalitat Valenciana


Sumari del DOGV 8738, del 12-02-2020 (2020/1134)

RESOLUCIÓ de 16 de desembre de 2019, del president de Turisme Comunitat Valenciana, per la qual es prorroguen beques en matèria de turisme, de classes E i I, per a l'exercici 2020.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8738

Data del DOGV
:   12-02-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/1134


Data del document
:   16-12-2019

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 16 de desembre de 2019, del president de Turisme Comunitat Valenciana, per la qual es prorroguen beques en matèria de turisme, de classes E i I, per a l'exercici 2020. [2020/1134]  
Mitjançant la Resolució de 29 de novembre de 2018, del president de Turisme Comunitat Valenciana, es convoquen quatre beques per a la realització, durant l'exercici 2019, de pràctiques professionals en matèria de turisme en dependències de l'entitat pública esmentada, concretament, beques de classe E i de classe I. Aquesta convocatòria va ser resolta, amb data 12 de març de 2019, amb la designació de becaris i la constitució de les borses de reserva respectives prioritzades per ordre de puntuació dels aspirants.  
La resolució de la convocatòria esmentada, en l'article 2.3, estableix que el període de duració de cada beca «s'estendrà fins al 31 de desembre de 2019», si bé preveu la possibilitat de pròrroga, «sense necessitat de nova convocatòria, per un període màxim de 12 mesos addicionals, sempre que el desenvolupament de l'activitat que s'estiga efectuant així ho requerisca o aconselle, i queda condicionada la possibilitat de pròrroga, en tot cas, a l'existència de crèdit adequat i suficient en els pressupostos de la Generalitat per a l'exercici 2020».  
El Decret 20/2017, de 24 de novembre, del president de la Generalitat, que va aprovar les bases reguladores per a la concessió de beques per a la realització de pràctiques professionals en matèria de turisme, ja preveia (art. 14.2) la possibilitat de pròrroga del període de duració inicial de les beques en els mateixos termes després recollits en la convocatòria esmentada (és a dir, per un període màxim de 12 mesos addicionals i sotmesa a dues condicions: que hi haja disponibilitat pressupostària i que el desenvolupament de l'activitat que s'estiga efectuant així ho requerisca o aconselle). En el mateix precepte reglamentari es concretava el procediment a seguir, a l'efecte de pròrroga, i s'indicava que «la direcció tècnica haurà de plantejar la pròrroga, mitjançant el control del treball efectuat, la qual serà examinada i proposada per la comissió avaluadora regulada en l'article 9, que l'elevarà motivadament a la decisió de la persona titular de la Presidència de l'Agència Valenciana del Turisme» (en l'actualitat, Turisme Comunitat Valenciana).  
Els tutors respectius (als quals correspon la direcció tècnica de cada beca) han emés, amb data 2 de desembre de 2019, un informe favorable a aquest efecte de pròrroga, per considerar motivadament que l'activitat que s'ha desenvolupat amb cada beca requereix pròrroga.  
  
Les comissions avaluadores respectives han elevat una proposta de resolució conjunta favorable amb data 10 de desembre de 2019, d'acord amb el procediment establit en el citat Decret 20/2017, de 24 de novembre, del president de la Generalitat.  
Així mateix, s'ha comprovat que en el projecte de llei de pressupostos de la Generalitat per a l'exercici 2020 està prevista l'existència de crèdit adequat i suficient, i s'ha deixat constància que la línia pressupostària i el seu import global màxim estimat per a l'atenció de les beques és el que figura en el quadre annex.  
Cal suposar que la previsió de disponibilitat pressupostària, tal com figura en el projecte de llei, es mantindrà en aprovar-se la llei de pressupostos per a 2020, aprovació que possiblement tindrà lloc en els pròxims dies. Ara bé, atés que en la data de formular aquesta resolució conjunta encara no ha sigut aprovada la llei esmentada, cal mantindre la condició d'existència de crèdit adequat i suficient en la llei de pressupostos per a 2020.  
Amb l'excepció indicada anteriorment, pot considerar-se que es compleixen les dues condicions establides en les bases reguladores (i, com no podia ser d'una altra manera, també en la convocatòria) perquè siga procedent la pròrroga de les beques més amunt indicades.  
Per tot el que s'ha exposat, i de conformitat amb la proposta conjunta formulada quant a la pròrroga per part de les respectives comissions avaluadores, a la vista dels fets indicats i dels fonaments jurídics assenyalats i altres d'aplicació general i pertinent, i fent ús de les facultats que competeixen a aquesta presidència, resolc:  
  
Primer  
Prorrogar les beques en matèria de turisme de classes E i I, que van ser convocades mitjançant la resolució més amunt indicada, per un període de 12 mesos addicionals, període que comprendrà des de l'1 de gener de 2020 fins al 31 de desembre de 2020, en les mateixes condicions de la seua concessió, sempre que hi haja crèdit adequat i suficient a aquest efecte en els pressupostos de la Generalitat per a l'exercici 2020.  
  
Segon  
Mantindre les borses de reserva respectives prioritzades per ordre de puntuació de les persones aspirants que, per a cada classe de beca, van quedar constituïdes en resoldre la convocatòria més amunt indicada.  
  
Tercer  
Comunicar aquesta resolució al Servei de Programació i Gestió Econòmica, al Servei de Personal i Assumptes Generals i al Servei de Planificació i Estratègia Turística perquè, al seu torn, s'hi trasllade els becaris que en l'actualitat realitzen les pràctiques professionals corresponents, així com publicar aquesta resolució en el DOGV.  
  
  
Contra aquesta resolució, que posa fi a la via administrativa, es pot interposar un recurs contenciós administratiu davant dels jutjats contenciosos administratius, dins del termini de dos mesos comptadors de l'endemà de la notificació d'aquesta resolució o, potestativament, un recurs de reposició davant la Presidència de Turisme Comunitat Valenciana, en el termini d'un mes comptador de l'endemà de la notificació d'aquesta resolució, tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 16 de desembre de 2019.- El president de Turisme Comunitat Valenciana: Francesc Colomer Sánchez.  
  
   
  
ANNEX  
Projecte de llei de pressupostos de la Generalitat   
per a l'exercici 2020  
  
CODÍ LÍNIA: S0750000 DENOMINACIÓ LÍNIA: Programa d'especialització turística en mercats turístics CAP: 4  
IMPORT: 300,00 BENEFICIARIS PREVISTOS: titulars universitaris, Formació Professional superior  
MODE DE   
CONCESSIÓ: Concurrència competitiva  
  
  
PUBLICAR DADES: SI DESCRIPCIÓ I FINALITAT: incrementar l'especialització dels futurs professionals de l'activitat turística de la Comunitat Valenciana proporcionant-los la possibilitat de millorar el seu nivell de formació i coneixement del sector i els mercats turístics.  
APORTACIÓ GENERALITAT NO CONDICIONADA: 300,00  
APORTACIÓ EXTERNA: ORIGEN IMPORT. AP. COND. G. 0,00  
Total finançament afectat 0,00